Predkladacia správa

Informatívnu správu o stave ochrany práce a o činnosti orgánov štátnej správy v oblasti inšpekcie práce v roku 2006 predkladá Ministerstvo práce, sociálnych vecí a rodiny SR na rokovanie vlády SR  na základe úlohy B.3 uznesenia vlády SR č. 475 z 11. júna  2003. 
	Informatívna správa sa skladá zo správy Národného inšpektorátu práce a z informácií rezortov zdravotníctva, hospodárstva, vnútra, obrany, spravodlivosti, financií a dopravy pôšt a telekomunikácií o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v roku 2007. 
Informatívna správa hodnotí stav ochrany práce v Slovenskej republike a vývoj pracovnej úrazovosti v roku 2007. Obsahuje poznatky  orgánov inšpekcie práce z oblasti bezpečnosti a ochrany zdravia pri práci vrátane bezpečnosti technických zariadení, z oblasti pracovnoprávnych vzťahov vrátane mzdových predpisov, z kontroly dodržiavania zákazu nelegálneho zamestnávania a nelegálnej práce a tiež z dohľadu vykonávaného podľa osobitných predpisov, ktoré boli získané pri výkone inšpekcie práce v dozorovaných organizáciách v roku 2007. Informácie uvádzaných rezortov a ich dozorných orgánov pôsobiacich v oblasti bezpečnosti a ochrany zdravia pri práci obsahujú poznatky z oblasti bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce. Informatívna správa tiež uvádza návrhy na zlepšenie stavu ochrany práce v Slovenskej republike
	Výkon inšpekcie práce i štátneho dozoru v oblasti bezpečnosti a ochrany zdravia pri práci má kladný vplyv na dodržiavanie práva. Znižuje nároky na verejné zdroje potrebné na reparáciu negatívnych následkov nevhodných pracovných podmienok, napr. z pracovných úrazov, chorôb z povolania a iných poškodení zdravia z práce. Má pozitívny vplyv na podnikovú ekonomiku, a to v spojitosti s presadzovaním pracovných podmienok pozitívnych na zvyšovanie kvality práce, kvality výrobkov a poskytovaných služieb.
	Informatívna správa nemá finančný, ekonomický, environmentálny vplyv, vplyv na zamestnanosť ani na podnikateľské prostredie. 
	Informatívna správa nebola predložená na medzirezortné pripomienkové konanie, nakoľko podáva faktografické informácie o stave ochrany práce za rok 2007.